આ વર્ષે અમરનાથ યાત્રા પર જોખમ વધ્યું હોવા છતાં લોકોની શ્રદ્ધામાં કોઈ ઓટ આવી નથી. મે ર૦૧૮માં રાજ્યપાલે બોલાવેલી રિવ્યૂ બેઠકમાં અપાયેલી માહિતી મુજબ અત્યાર સુધીમાં આશરે પોણા બે લાખ જેટલા યાત્રાળુઓએ એડવાન્સ રજિસ્ટ્રેશન કરાવી લીધું છે. એવરેજ રોજ ૧ર૦૦ જેટલા યાત્રિકોનું રજિસ્ટ્રેશન થઈ રહ્યું છે. ગયા વર્ષે ર.૬૦ લાખ યાત્રાળુઓએ અમરનાથ ગુફાનાં દર્શન કર્યા હોવાનો સત્તાવાર આંકડો છે. આ વર્ષે યાત્રાના રજિસ્ટ્રેશન માટે તા. પહેલી માર્ચથી કામગીરી શરૃ થઈ ગઈ હતી. દેશભરમાં જુદાં-જુદાં રાજ્યોમાં જુદી-જુદી બેન્કોની આશરે ૪૩૭ જેટલી શાખાઓ મારફત યાત્રા માટે એડવાન્સ રજિસ્ટ્રેશન કરવામાં આવી રહ્યું છે.